b'\n_START_ARTICLE_\nSo\xc5\xa1ki ledenik\n_START_PARAGRAPH_\nSo\xc5\xa1ki ledenik je bil dolg 70 km, kar znese polovico dol\xc5\xbeine sedanje reke So\xc4\x8de, debel pa je bil tudi \xc4\x8dez 500 m. Kon\xc4\x8dal se je pri Podselih, malo ni\xc5\xbeje od jezu hidroelektrarne Doblar._NEWLINE_Zna\xc4\x8dilnost so\xc5\xa1kega ledenika je nizka geografska \xc5\xa1irina in njegova usmerjenost proti jugu ter s tem odprtost vplivom toplega Sredozemlja. Temperaturne razlike med dnevom in no\xc4\x8djo so bile posebno spomladi zelo velike, skale so se pod vplivom raztezanja in kr\xc4\x8denja ter razganjanja z ledom v razpokah drobile v izrednih koli\xc4\x8dinah. Ledenik je ta drobir odna\xc5\xa1al po dolini navzdol in ga na svojem koncu odlagal, od koder ga je odplavljala voda proti morju. Vode je bilo ogromno \xc5\xa1e posebej ob spomladanskih in jesenskih de\xc5\xbeevjih ter taljenju ledu in snega. Tudi po umiku ledenika se je preoblikovanje doline nadaljevalo in zato lepih presekov ledeni\xc5\xa1ke doline v obliki \xc4\x8drke U ne najdemo veliko._NEWLINE_Ohranili so se \xc5\xa1tevilni ostanki delovanja so\xc5\xa1kega ledenika, ki so danes ve\xc4\x8dinoma za\xc5\xa1\xc4\x8diteni kot naravne znamenitosti. Ozke terase nad strugo v zgornjem delu So\xc4\x8de, ki jih ponekod imenujejo dobrave, so konglomerat proda, ki ga je nana\xc5\xa1al ledenik. Breginjske \xc4\x8delne morenske nasipe je odlo\xc5\xbeil So\xc5\xa1ki ledenik. V reki lahko opazimo tudi \xc5\xa1tevilne balvane, velike kamne. Ledenik jih je v svojem delovanju v w\xc3\xbcrmski poledenitvi pred 10.000 leti prikotalil v reko in na njeno obre\xc5\xbeje.'